## Pravilnik o izmjenama i dopunama Pravilnika o obavljanju inspekcijskog nadzora sigurnosti plovidbe

### NN 27/2000 (8.3.2000.), Pravilnik o izmjenama i dopunama Pravilnika o obavljanju inspekcijskog nadzora sigurnosti plovidbe

# MINISTARSTVO POMORSTVA, PROMETA I VEZA

**567**

Temeljem članka 32. Zakona o izmjenama i dopunama Pomorskog
zakonika (»Narodne novine«, br. 43/96) ministar pomorstva,
prometa i veza donosi

## PRAVILNIK

### O IZMJENAMA I DOPUNAMA PRAVILNIKA O OBAVLJANJU INSPEKCIJSKOG NADZORA SIGURNOSTI PLOVIDBE

Članak 1.

Iza članka 70. Pravilnika o obavljanju inspekcijskog nadzora
sigurnosti plovidbe (»Narodne novine«, br. 34/97 i 41/99)
dodaje se nova glava i članci 70.a i 70.b koji glase:

»DNEVNO IZVJEŠĆE O STANJU SIGURNOSTI PLOVIDBE

Članak 70.a

Dnevno izvješće o stanju sigurnosti plovidbe sastoji
se od prvog i drugog dijela.

Prvi dio dnevnog izvješća sadrži podatke o brodovima
u lukama na području lučke kapetanije, meteorološko
izvješće, izvješće o stanju objekata sigurnosti
plovidbe, izvješće o radu sustava veza, izvješće
o odvijanju linijskog putničkog prometa, te izvanrednim
događajima.

Prvi dio izvješća podnosi načelnik Odjela za
nadzor pomorske plovidbe, traganje i spašavanje, odnosno
osoba koja ga zamjenjuje, temeljem izvješća kapetana
ispostava na području lučke kapetanije.

Drugi dio izvješća sadrži podatke o stranim brodovima
raspoloživim za pregled prema Pariškom memorandumu o
nadzoru država luka, podatke o pregledanim stranim brodovima,
podatke o brodovima s lista posebnog nadzora, podatke o pregledanim
brodovima s lista posebnog nadzora, te podatke o ostalim pregledanim
domaćim brodovima.

Drugi dio izvješća podnosi načelnik Odjela inspekcijskih
poslova, odnosno osoba koja ga zamjenjuje.

Obrasci izvješća daju se u Dodatku XV. ovog Pravilnika
i njegov su sastavni dio.

Članak 70.b

Podnositelj izvješća odgovoran je za njegov sadržaj.

Kapetani ispostava izvješćuju načelnika Odjela
za nadzor plovidbe, traganje i spašavanje lučke kapetanije,
ili osobu koja ga zamjenjuje, o podacima sadržanim u prvom
dijelu izvješća. Načelnik Odjela za nadzor plovidbe,
traganje i spašavanje lučke kapetanije ili osoba koja
ga zamjenjuje, dostavlja prvi dio izvješća načelniku
Odjela za inspekcijske poslove lučke kapetanije. Načelnik
Odjela za inspekcijske poslove lučke kapetanije, ili osoba
koja ga zamjenjuje, sastavlja drugi dio izvješća i
podnosi izvješće lučkom kapetanu i načelniku
Odjela sigurnosti plovidbe Uprave pomorstva. Izvješće
se dostavlja elektronskom poštom ili telefaksom.

Dnevno izvješće (prvi i drugi dio) dostavlja se Upravi
pomorstva svakim danom do 9.00 sati. Drugi dio izvješća
ne dostavlja se u neradne dane. U slučaju izvanrednih događaja
tijekom neradnih dana obveza je djelatnika koji ima saznanja o
izvanrednom događaju da telefonom izvijesti dežurnog
djelatnika Uprave pomorstva i lučke kapetanije.

Dnevno izvješće mora biti izvješeno na oglasnoj
ploči lučke kapetanije (za odnosnu kapetaniju) i
Uprave pomorstva (za sve lučke kapetanije).«

Članak 2.

Iza članka 70.b dodaje se nova glava i članci 70.c
i 70.d. koji glase:

»ORGANIZACIJA RADA INSPEKCIJSKE SLUŽBE

Članak 70.c

Načelnik Odjela inspekcije sigurnosti plovidbe lučke
kapetanije sačinjava, a lučki kapetan odobrava dnevni
raspored obavljanja inspekcijskih poslova na području lučke
kapetanije.

Dnevno izvješće o stanju sigurnosti plovidbe, mjesečni
plan nadzora nad pomorskim dobrom, kao i rezultati prethodnih
nadzora predstavljaju osnov za utvrđivanje dnevnog rasporeda
obavljanja inspekcijskih poslova.

Temeljem dnevnog rasporeda lučki kapetan odobrava korištenje
plovila i vozila za obavljanje inspekcijekih poslova sigurnosti
plovidbe.

Obrazac dnevnog rasporeda daje se u Dodatku XVI. ovog Pravilnika
i njegov je sastavi dio.

Dnevni raspored dostavlja se načelniku Odjela sigurnosti
plovidbe Uprave pomorstva elektronskom poštom ili telefaksom.

Pored poslova prema dnevnom rasporedu inspektori i ovlašteni
djelatnici obavljaju i druge redovne poslove nadzora sigurnosti
plovidbe, a poglavito nadzor nad ukrcajem/iskrcajem putnika i/ili
tereta, te nadzor nad redom u lukama.

Nadzor nad pomorskim dobrom obavlja se sukladno mjesečnom
planu nadzora, te prema prijavama i dojavama.

Članak 70.d

Inspektori sigurnosti plovidbe i ovlašteni djelatnici po
obavljenim inspekcijskim poslovima sukladno ovom Pravilniku upoznaju
načelnika Odjela inspekcijskih poslova s rezultatima nadzora
i poduzetim mjerama.«

Članak 3.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/00-05/06
Urbroj: 530-01-00-1
Zagreb, 2. ožujka 2000.

Ministar
**mr. sc. Alojz Tušek,** v. r.

![](dodatni/374797.gif)

![](dodatni/374798.gif)

![](dodatni/374799.gif)

![](dodatni/374800.gif)

Pravilnik, NN 27/2000-567